Espoolainen Juhani Karhunen pettyi tiistaina saadessaan sähköpostia Uudenmaan työ- ja elinkeinotoimiston Espoon toimipisteeltä.

Sähköpostien lähettäminen on tuottanut vaikeuksia Uudenmaan te-toimistoille. INKA SOVERI

Rekrytointitapahtuman kutsun lisäksi Karhuselle ilmestyi liitteenä Excel-taulukko, johon oli koottu 237 ihmisen nimen ja henkilötunnuksen yhdistelmä.

– Kyllähän se vähän pistää miettimään, miten näin voi päästä tapahtumaan. Aika huono maku jää suuhun, kun tällaista käy, Karhunen pohtii.

Uudenmaan te-keskuksen Espoon toimipisteen palvelupäällikkö Tuula Nevalainen vahvistaa tapauksen Iltalehdelle.

– Tämä ei missään nimessä ole yksikön normaalia toimintaa. 237 henkilön lähetyslista on lähetetty viitenä eri lähetyksenä. Syystä tai toisesta näistä kolmeen on tullut virheellinen tiedosto, Nevalainen myöntää.

Alun perin viesti lähti kaikkiaan 150 henkilölle. Vielä ei tiedetä, miten moni viestin on ehtinyt avaamaan ennen toimiston lähettämää peruutusviestiä. Peruutusviesti poistaa viestin niiltä, jotka eivät viestiä ole ehtineet avaamaan.

Nevalainen pitää tietojen vuotamista valitettavana tapahtumana. Vielä ei ole tiedossa, minkä vuoksi virhe tapahtui.

– Sitä yritetään selvittää, onko kyseessä inhimillinen virhe vai mistä liitetiedosto on siihen kesken kaiken vaihtunut. Tässä vaiheessa en osaa sitä kertoa.

Vakava juttu

Espoon tapaus on jo toinen viikon sisällä sattunut tietoturva-aukko Uudenmaan te-keskuksissa.

Viime viikon perjantaina Iltalehti uutisoi Uudenmaan te-toimiston Porvoon toimipisteen sähköpostimokasta.

Porvoon toimipiste ilmoitti sähköpostilla muutostaan, mutta moni viestin saanut ihmetteli, miksi vastaanottajalista näkyi kaikille viestin saaneille.

Vaikka viesti lähetettiin neljässä erässä, suurimmassa erässä viesti lähti hieman yli tuhannelle vastaanottajalle. Esimerkiksi tietosuojavaltuutettu Reijo Aarnio kritisoi toimipisteen virhettä. Hänen mukaansa jokainen vastaava tapaus on liikaa.

– Ihmisillä on lupa luottaa, että viranomaiset toimivat oikein. Silloin ei tällaista pääse tapahtumaan, Aarnio Iltalehdelle.

Uudenmaan ely-keskuksen te-toimiston ohjauksesta vastaava yksikön päällikkö Mervi Ekqvist sanoo, että molemmat tapaukset on otettu vakavasti yksikön sisällä.

– Juuri tänä aamuna oli te-toimiston kanssa palaveri, jossa käytiin läpi tälle syksylle henkilöstökoulutusta. Se ei tarkoita, etteikö asioita olisi aiemminkin käyty läpi. Tämä herättää meidät huomaamaan, että on hyvä käydä peruskysymykset läpi.

Ekqvistin mukaan esimerkiksi massapostituksia ei tehdä ennen kuin tiedetään, ettei niissä voi käydä vahinkoja.

– Virkailijaa kuullaan virkamieslain mukaan. Ja sen mukaisesti meidän juristimme tekee sen arvion, tuleeko siitä jotain seuraamuksia. Seuraamuksiin en osaa tässä vaiheessa ottaa mitään kantaa, Ekqvist sanoo.